google/wiki40b huggingface dataset:
Γιεσίλκιοϊ

Ιστορία

Κατά το θρύλο, το χωριό πήρε το όνομά του όταν πλοίο που μετέφερε τα οστά του πρωτομάρτυρα Αγίου Στεφάνου από την Κωνσταντινούπολη στη Ρώμη έπεσε σε καταιγίδα και σταμάτησε εκεί. Τα οστά μεταφέρθηκαν σε εκκλησία, που πήρε το όνομά του, και από αυτήν ολόκληρο το χωριό.
Στην παραλία του Αγίου Στεφάνου αποβιβάστηκαν το 1203 οι Σταυροφόροι της Δ΄ Σταυροφορίας, οι οποίοι την επόμενη χρονιά κατέλαβαν την Πόλη. Εκεί υπογράφτηκε και η Συνθήκη του 1878 μεταξύ Ρωσίας και Οθωμανικής Αυτοκρατορίας, γνωστή ως Συνθήκη του Αγίου Στεφάνου.
Στα τέλη του 19ου και στις αρχές του 20ού αιώνα, ο Άγιος Στέφανος είχε εξελιχθεί σε σπουδαίο θέρετρο και τόπος κυνηγιού για τις ανώτερες κοινωνικές τάξεις της Πόλης. Τα περισσότερα σπίτια του χωριού ανήκαν σε Έλληνες και Αρμένιους. Ελληνικές και Αρμένικες εκκλησίες υπάρχουν μέχρι και σήμερα.
Το 1926 ψηφίστηκε Νόμος που υποχρέωνε την αλλαγή των μη τουρκικών τοπωνυμίων. Στα πλαίσια του νόμου αυτού, ο Άγιος Στέφανος μετονομάστηκε σε Yeşilköy («πράσινο χωριό» στα τουρκικά), μετά από πρόταση του συγγραφέα Halit Ziya Uşakligil, ο οποίος ζούσε εκεί.
Κριστόμπαλ Μπαλενθιάγα

Βιογραφικό

Γεννήθηκε στην πόλη Γκετάρια της Ισπανίας στις 21 Ιανουαρίου 1895. Ο πατέρας του Βάσκος στην καταγωγή, ήταν ράφτης. Το 1919 άνοιξε για πρώτη φορά οίκο μόδας στο Σαν Σεμπαστιάν, μεταξύ μάλιστα των πελατών του συγκαταλέγονταν και μέλη της βασιλικής οικογένειας. Λόγω του Εμφυλίου Πολέμου κατέφυγε το 1937 στο Παρίσι όπου συνεργάστηκε με ονόματα όπως η Κοκό Σανέλ και η Έλσα Σιαπαρέλι. Στο Παρίσι ζούσε ανοιχτά ως ομοφυλόφιλος.
Από το 1960 πειραματίστηκε με αφηρημένα σχήματα που τον οδήγησαν στις γραμμές τουνίκα, σάκο και μπαλούν που έχουν συνδεθεί με το όνομά του. Τα βραδινά φορέματά του ήταν συχνά εμπνευσμένα από το φλαμένκο. Οι μοναδικές «γλυπτές» του φόρμες και η εμμονή του στη λεπτομέρεια ανύψωσαν την υψηλή ραπτική στον χώρο της τέχνης, και οι μαύρες και οι καφέ αποχρώσεις του θυμίζουν έργα του Γκόγια ή του Βελάθκεθ. Ο Μπαλενθιάγα έκλεισε τον οίκο του το 1968, απογοητευμένος από τον δρόμο που είχε πάρει η μόδα. Παραμένει, ωστόσο, ένας από τους πιο αντιπροσωπευτικούς εκφραστές της μόδας του 20ού αιώνα και εξακολουθεί να επηρεάζει τους σύγχρονους σχεδιαστές. Πέθανε στην Ισπανία στις 24 Μαρτίου 1972.
Σκι αντοχής

Το σκι αντοχής ή σκι ανώμαλου δρόμου είναι ένα είδος σκι όπου οι σκιέρ στηρίζονται στη δική τους μετακίνηση για να κινούνται πάνω σε χιονοσκεπές έδαφος αντί να χρησιμοποιούν ανελκυστήρες σκι ή άλλες μορφές βοήθειας. Ασκείται ευρέως ως αθλητική και ψυχαγωγική δραστηριότητα. Ωστόσο, ορισμένοι εξακολουθούν να το χρησιμοποιούν ως μέσο μεταφοράς. Οι παραλλαγές του σκι αντοχής προσαρμόζονται σε ένα εύρος εδάφους που εκτείνεται σε ανεξερεύνητα, μερικές φορές ορεινά, περιποιημένα εδάφη ειδικά σχεδιασμένα για το άθλημα.
Γέφυρα Χάμπερ

Ιστορία

Πριν από την κατασκευή της γέφυρας, οι ταξιδιώτες για να πάνε από τη μία όχθη στην άλλη, είτε χρησιμοποιούσαν πλοίο που έκανε τη γραμμή Χαλ και Νίου Όλαντ, στο Βόρειο Λίνκολνσάιρ ή να οδηγήσουν μέσω των αυτοκινητοδρόμων M62, M18 και M180, διασχίζοντας τον ποταμό Ουζ κοντά στο Goole (που συνδέεται με το Χάμπερ) στη διαδρομή. Υπήρξε επίσης μια βραχύβια υπηρεσία χόβερκραφτ, η οποία σταμάτησε λόγω συχνών μηχανικών βλαβών.
Τα σχέδια για μια γέφυρα είχαν συνταχθεί αρχικά στη δεκαετία του 1930, και αναθεωρήθηκαν το 1955, αλλά το έργο δεν άρχισε μέχρι τις 26 Ιουλίου 1972. Ο νόμος για τη γέφυρα Χάμπερ, που προωθείται από την Kingston Upon Hull Corporation, ψηφίστηκε το 1959. Αυτό καθιέρωσε το Συμβούλια της Γέφυρα Humber ώστε να διαχειριστεί και να βρει χρήματα για να χτιστεί η γέφυρα και να αγοράσει τη γη που απαιτείται για τους δρόμους προσέγγισης. Ωστόσο, η αύξηση της αναγκαίας χρηματοδότησης αποδείχθηκε αδύνατη μέχρι τις έκτακτες εκλογές του Χαλ το 1966.  Για να σώσει την κυβέρνησή του, ο πρωθυπουργός των Εργατικών Χάρολντ Ουίλσον επικράτησε έναντι της Υπουργού Μεταφορών Μπάρμπαρα Καστλ για την επιβολή κυρώσεων στην κατασκευή της γέφυρας. Η θλίψη για τη μεγάλη αναμονή για την κατασκευή της γέφυρας οδήγησε το Christopher Rowe  στη συγγραφή ενός τραγουδιού διαμαρτυρίας με τίτλο «Η Γέφυρα Χάμπερ». 
Η γέφυρα που άνοιξε στην κυκλοφορία στις 24 Ιουνίου 1981 και τα εγκαίνια έγιναν από την Ελισάβετ Β΄ του Ηνωμένου Βασιλείου στις 17 Ιουλίου 1981. Οι μηχανικοί - σύμβουλοι για το έργο ήταν οι Φρίμαν Φοξ & Συνεργάτες, σήμερα Hyder Consulting. Ο κύριος ανάδοχος ήταν η Sir William Arrol & Co που εκείνη την εποχή ήταν μέρος της Northern Engineering Industries plc.
Με κεντρικό άνοιγμα 1.410  μέτρων (4.626 πόδια) και συνολικό μήκος 2.220 μέτρων (7.283 πόδια), η Γέφυρα Χάμπερ ήταν η μεγαλύτερη μονού ανοίγματος κρεμαστή γέφυρα στον κόσμο για 16 χρόνια. Η απόσταση μεταξύ Χαλ  και Grimsby μειώθηκε κατά περίπου 80 χιλιόμετρα ως συνέπεια της κατασκευή της γέφυρας.
Λάζαρος Κριεζής

Βιογραφικά στοιχεία

Καταγόταν από την Ύδρα και ήταν μέλος της γνωστής ναυτικής οικογένειας Κριεζή. Ήταν χρηματιστής και διετέλεσε επί σειρά ετών πρόεδρος του Χρηματιστηρίου Αθηνών. Εξελέγη για πρώτη φορά βουλευτής Αθηνών με την υποστήριξη του Λαϊκού Κόμματος στις εκλογές του 1932 και επανεξελέγη σε αυτές του 1933. 
Απεβίωσε στην Αθήνα το 1942.
Αγορανόμος

Ο αγορανόμος (ἁγορανόμος) ήταν αξιωματούχος της Αθήνας: Οι αγορανόμοι ήταν δέκα και διατηρούσαν την τάξη και ειρήνη στις αγορές. Έλυναν διαφορές, εξέταζαν την ποιότητα των αντικειμένων που εκτίθονταν προς πώληση, έλεγχαν μέτρα και σταθμά, συνέλεγαν τα λιμενικά τέλη και εφάρμοζαν τους κανονισμούς αποστολών. Ο αγορανόμος είχε σχεδόν την ίδια λειτουργία με τον κουρούλε εντίλε των αρχαίων Ρωμαίων. Μαζί με τους Μετρονόμους ήταν οι δύο αξιωματούχοι της Αθήνας που έλεγχαν την εύρυθμη λειτουργία του εμπορικού τμήματος της Αγοράς.
Η λέξη αποτελείται από το ἁγορά και νέμειν. Ο Αριστοτέλης διακρίνει δύο είδη δικαστών, τους αγορανόμους και τους αστυνόμους.
Λας Βέντας

Ιστορία

Από το 1913 μέχρι το 1920, οι ταυρομαχίες απέκτησαν τόσο μεγάλη αξία ώστε η προηγούμενη κύρια αρένα ταυρομαχιών της Μαδρίτης στο Καρρετέρα δε Αραγόν δεν ήταν αρκετά μεγάλη. Ο Χοσέ Γκόμεθ Ορτέγα «Χοσελίτο» ήταν αυτός που είπε ότι έπρεπε να κατασκευαστεί μία νέα μνημειώδης αρένα, ώστε να είναι ευρύτερα προσβάσιμη η ταυρομαχία στην πόλη της Μαδρίτης. Ο φίλος του Χοσέ Εσπελιού άρχισε να εργάζεται σε αυτό το πρότζεκτ.
Η οικογένεια Χαρδόν δώρησε τη γη στο Επαρχιακό Συμβούλιο της Μαδρίτης, με την προϋπόθεση ότι θα λειτουργούσαν την αρένα για πενήντα χρόνια. Η πρόταση έγινε αποδεκτή τις 12 Νοεμβρίου 1920. Τις 19 Μαρτίου 1922 τοποθετήθηκε στο κέντρο της αρένας ο θεμέλιος λίθος. Η κατασκευή της αρένας κόστισε 12 εκατομμύρια πεσέτες (4,5 πάνω από τον προϋπολογισμό) και αντικατέστησε την προηγούμενη αρένα, που χρονολογούταν από το 1874.
Η «Λας Βέντας» ολοκληρώθηκε το 1929 και δύο χρόνια αργότερα, τις 17 Ιουνίου 1931, έλαβε χώρα μια φιλανθρωπική ταυρομαχία με γεμάτες τις εξέδρες ώστε να εγκαινιαστεί. Οι ταυρομαχίες σταμάτησαν κατά τη διάρκεια του Ισπανικού Εμφυλίου και άρχισαν πάλι τον Μάιο του 1939.

Περιγραφή

Η Λας Βέντας χωρίζεται στην αρένα και μια ομάδα ζωνών που ονομάζονται πάτιο. Η αρχιτεκτονική της είναι νεο-μουδέχατ, με κεραμικές αναπαραστάσεις των εμβλημάτων των διαφορετικών ισπανικών επαρχιών. Η αρένα έχει διάμετρο 60 μέτρων. Οι εξέδρες του ηπγέδου χωρίζονται σε 10 «τενδίδος» (ομάδα 27 σειρών γύρω από την αρένα), κάποιες από αυτές στη σκιά και οι υπόλοιπες στον Ήλιο.
O πρόεδρος της «κορρίδα» κάθεται στο 10ο τενδίδο. Το βασιλικό βάθρο διαθέτει ανελκυστήρα και ολόκληρο μπάνιο. Απέναντι από το βασιλικό βάθρο, στο σκέπαστρο του σταδίου, βρίσκεται το ρολόι. Η αρένα έχει πέντε πύλες, και άλλες τρεις από αποκαλούνται «τορίλες» και από τις οποίες εισέρχονται οι ταύροι στην αρένα. Η πόρτα των κουαδρίγιας, ανάμεσα στα τενδίδος 3 και 4, έχει πρόσβαση στο σταύλο των αλόγων. Από αυτήν την πόρτα αρχίζει το πασεΐγιο και μπαίνουν στο γήπεδο οι πικαδόρες. Η διάσημη «Πουέρτα Γκράνδε» (Μεγάλη Πόρτα) βρίσκεται ανάμεσα στα τενδίδος 7 και 8. Η έξοδος από αυτήν την πόρτα, ίδιως κατά τη διάρκεια της γιορτής του Σαν Ισίδρο, είναι το όνειρο κάθε ταυρομάχου. Υπάρχει επίσης ένα παρεκκλήσι και ένα μικρό αναρρωτήριο με δύο δωμάτια.

Άλλες χρήσεις

Στο στάδιο έχουν λάβει χώρα συναυλίες πολλών καλλιτεχνών διεθνούς βεληνεκούς. Το 1991, η Νταϊάνα Ρος τραγούδησε στο στάδιο ως τμήμα της Here and Now World Tour 1991-92. Το 1996, το αυστραλιανό ροκ συγκρότημα AC/DC τραγούδησε στην αρένα ως τμήμα της Ballbreaker World Tour. Η συναυλία κινηματογραφήθηκε και παρουσιαστήκε στο DVD AC/DC: No Bull. Άλλοι καλλιτέχνες που έδωσαν συναυλίες στην αρένα ήταν οι Radiohead, οι Coldplay, οι Beatles, οι Iron Maiden, η Σακίρα, η Κάιλι Μινόγκ και οι R.E.M..
Το 2008, μετατράπηκε σε χωμάτινο γήπεδο τένις και η ισπανική ομάδα κυπέλλου Ντέιβις, με αργηχό τον Ραφαέλ Ναδάλ, αγωνίστηκε στον ημιτελικό ενάντια στις Ηνωμένες Πολιτείες, και νίκησε μπροστά στο κοινό της.
Η αρένα φιλοξενεί επίσης το Red Bull X Fighters FMX από το 2002.
Φίλιππος Γουλιέλμος του Παλατινάτου

Βιογραφία

Ήταν γιος του Βόλφγκανγκ-Γουλιέλμου κόμη του Παλατινάτου-Νόιμπουργκ και της Μαρδαληνής Βίττελσμπαχ, κόρης του Γουλιέλμου Ε΄ δούκα της Βαυαρίας.
Το 1653 απεβίωσε ο πατέρας του και τον διαδέχθηκε ως κόμης του Νόιμπουργκ και δούκας του Γιούλιχ-Μπεργκ. Το 1685 απεβίωσε ο εγγονός του έκτου εξαδέλφου του Κάρολος Β΄ εκλέκτορας του Παλατινάτου, τελευταίος του πρεσβύτερου κλάδου των Προτεσταντών Ζίμερν και τον διαδέχθηκε. Ο ίδιος ήταν Καθολικός. Όμως η αδελφή του Καρόλου Β΄, η Ελισάβετ-Καρλότα σύζυγος του Φιλίππου Α΄ δούκα της Ορλεάνης, διεκδίκησε τη διαδοχή. Ο Λουδοβίκος ΙΔ΄ της Γαλλίας, αδελφός του Φιλίππου Α΄, εισέβαλε στο Παλατινάτο και αυτό ήταν η αφορμή του Εννεαετούς Πολέμου (1688-97).
Από τον πρώτο του γάμο δεν είχε (επιζώντα) τέκνα. Το 1653 νυμφεύτηκε για δεύτερη φορά και είχε έναν ευτυχισμένο γάμο. Έκανε δεκατέσσερα τέκνα. Τα πρώτα έτη του γάμου του το ζεύγος διέμενε στο Ντύσελντορφ, όπου ίδρυσαν ναούς και μονές. Απεβίωσε το 1690 και τον διαδέχθηκαν οι γιοί του, πρώτα ο Ιωάννης-Γουλιέλμος και έπειτα ο Κάρολος Γ΄ Φίλιππος ως εκλέκτορες του Παλατινάτου και ο Φίλιππος-Γουλιέλμος-Αύγουστος ως κόμης του Νόιμπουργκ.
Επαρχία Ντονγκ Χι

Διοικητικές διαιρέσεις

Η επαρχία διαιρείται στις ακόλουθες διοικητικές διαιρέσεις: Τσούα Χανγκ, Τράι Κάου, Σονγκ Κάου, Χόα Θουόνγκ, Ναμ Χόα, Ταν Λόι, Κάι Θι, Χοπ Τιέν, Χε Μο, Βαν Χαν, Χόα Τρουνγκ, Κουάνγκ Σον, Βαν Λανγκ, Ταν Λονγκ, Χόα Μπιν, Μιν Λαπ και Λιν Σον.
BBC Somerset

Ιστορικό

Η πρώτη υπηρεσία του BBC στην κομητεία Σόμερσετ είχε εκπέμψει το 1978. Το BBC Somerset ξεκίνησε να εκπέμπει στις 11 Απριλίου του 1988 και έκπεμψε στην πρώην συχνότητα του BBC Radio Bristol στους 1323 στα AM. Τα στούντιο του σταθμού βρισκόντουσαν πάνω από μία καφετέρια στο Τάουντον στην οδό Paul St. Επιπλέον, ο σταθμός είχε και ένα μικρό δορυφορικό στούντιο στο Γέοβιλ. Για πολλά χρόνια στη συχνότητα 1323 των AM υπήρχαν παρεμβολές από ένα ρωσικό ραδιοφωνικό σταθμό.
Τον Αύγουστο του 2002, το BBC Somerset μετακινήθηκε στα νέα του στούντιο στην πόλη Τάουντον και απέκτησε μια πιο ισχυρή συχνότητα, την συχνότητα 1566 στα AM. Στις 3 Δεκεμβρίου του 2007, δόθηκε στο σταθμό και η συχνότητα 95.5 στα FM, στην οποία έκπεμπε το BBC Radio Bristol. Πλέον το BBC Somerset εκπέμπει και στις δύο συχνότητες σε όλη την κομητεία του Σόμερσετ. Ακροατές από την Φινλανδία έχουν δηλώσει ότι ο σταθμός ακούγετε μέχρι εκεί με πολύ καθαρό ήχο. Κάποιες φορές ο σταθμός χρησιμοποιεί την συχνότητα των AM για να μεταδόσει εκπομπές για το κρίκετ, ενώ από τη συχνότητα των FM το πρόγραμμα του σταθμού συνεχίζει κανονικά. Ο σταθμός δεν έχει δική του συχνότητα στο ψηφιακό ραδιόφωνο, με συνέπεια ο σταθμός να μην εκπέμπει ψηφιακά.
Το BBC Somerset συνεργαζόταν για πολλά χρόνια με το Radio Bristol, αλλά τον Μάιο του 2002, το BBC ανακοίνωσε ότι ο σταθμός θα αποκοπεί από το Radio Bristol.
Στις 6 Οκτωβρίου του 2011, το BBC ανακοίνωσε ότι σκοπεύει να κλείσει την συχνότητα 1566 στα AM. Μέχρι στιγμής δεν έχει ανακοινωθεί κάποια ημερομηνία για το κλείσιμο της συχνότητας.
Λισάντρο Σεμέδο

Σταδιοδρομία σε συλλόγους

Στις 15 Ιουλίου 2016, ο Σεμέδο υπέγραψε τριετές συμβόλαιο με τη Ρέντινγκ, με ελεύθερη μεταγραφή από την Σπόρτινγκ Λισαβόνας.  
Ένα χρόνο αργότερα, μετακινήθηκε στην ΑΕ Ζακακίου. 
Στις 27 Ιουνίου 2019, ο ΟΦΗ ανακοίνωσε την απόκτηση του Σεμέδο, με μονοετές δανεισμό από τη Φορτούνα Σίταρντ.

Διεθνής σταδιοδρομία

Έχει αγωνιστεί με τις μικρές Εθνικές της Πορτογαλίας (U16, U17 και U18), έχοντας συνδυαστικά 11 συμμετοχές και 1 γκολ.

Προσωπική ζωή

Ο Σεμέδο έχει καταγωγή από το Πράσινο Ακρωτήριο.
Γίχλαβα

Ιστορία

Η παλαιότερη μνεία στην ονομασία Γίχλαβα για την πόλη χρονολογείται από το 1233, όταν ο επίσκοπος του Όλομουτς επιβεβαίωσε την πώληση αγαθών στο μοναστήρι Τσελίβσκι από τους Τεύτονες Ιππότες. Την περίοδο 1240-43, άρχισε η εγκατάσταση μεταλλωρύχων στη Γίχλαβα, οι οποίοι άρχισαν να εξορύσσουν τα αποθέματα αργύρου της περιοχής. Νέα μοναστήρια ιδρύθηκαν στην πόλη, όπως το μοναστήρι των Δομινικανών και των Μινοριτών. Η πόλη απέκτησε γρήγορα δικαιώματα πόλης. Το 1270, ο βασιλιάς Ότακαρ Β΄ εξέδωσε τον πολεοδομικό κώδικα της Γιχλάβα, τον παλαιότερο στη Τσεχία, ο οποίος περιλάμβανε το πολεοδομικό σχέδιο με βάση το οποίο έπρεπε να κατασκευαστούν τα σπίτια στην πόλη, με κέντρο την πλατεία της πόλης, ενώ η Γιχλάβα οχυρώθηκε.
Μέχρι το τέλος του 14ου αιώνα, η εξόρυξη αργύρου είχε παρακμάσει, αφενός λόγω της εξάντλησης των πλουσιότερων μεταλλευμάτων αργύρου και την καταστροφή των ορυχείων από σεισμό και πλημμύρες. Όμως, καθώς η πόλη είχε ήδη αναπτυχθεί σε σημαντικό εμπορικό και υφαντουργικό κέντρο και συνέχισε να ευημερεί οικονομικά. Το 1436, στα πλαίσια των πολέμου των Χουσιτών, υπογράφηκε στην πόλη η δίαιτα του Ίνγκλαου, η οποία ήταν η τελική συμφωνία ανάμεσα σε Χουσίτες και Καθολικούς. Το 1523, η πόλη καταστράφηκε από πυρκαγιά και ανακατασκευάστηκε σε αναγεννησιακό ρυθμό. Η πόλη καταστράφηκε ξανά κατά τη διάρκεια του τριακονταετή πολέμου από τους Σουηδούς. Η πόλη χρειάστηκε σχεδόν 100 χρόνια για να επιδιορθώσει τις καταστροφές και ξαναχτίστηκε σε μπαρόκ ρυθμό. Στα χρόνια που ακολούθησαν η Γίχλαβα αναπτύχθηκε σε κλωστοϋφαντουργικό κέντρο της Αυστρίας των Αψβούργων. Η Μαρία Θηρεσία προσκάλεσε υφαντές από την Ολλανδία για να βελτιωθεί η παραγωγή. Κατά τη διάρκεια του δεύτερου μισού του 18ου αιώνα, η Γιχλάβα ήταν το μεγαλύτερο υφαντουργικό κέντρο στην Αυστρία.
Μετά το 1919, η πόλη βρέθηκε στην Τσεχοσλοβακία. Μετά το τέλος του Β΄ Παγκοσμίου Πολέμου, οι Γερμανόφωνοι κάτοικοι της πόλης εκδιώχθηκαν. Εκατοντάδες πέθαναν στην πορεία προς την Αυστρία. Στη πόλη στη συνέχεια εγκαταστάθηκαν Τσέχοι και Μοραβοί.

Αξιοθέατα

Ανάμεσα στα κύρια γοτθικά κτίρια της πόλης είναι οι γοτθικές εκκλησίες του Αγίου Ιακώβου, η εκκλησία της Παναγίας και η Δομονικανή εκκλησία του Σταυρού, η μπαρόκ εκκλησία του αγίου Ιγνατίου του Λογιόλα, το Δημαρχείο και διάφορες μπαρόκ, γοτθικές και αναγεννησιακές οικίες. Επίσης, στην πόλη βρίσκεται εβραϊκό κοιμητήριο, όπου ανάμεσα στα επιτύμβια μνημεία, βρίσκεται η ταφόπλακα των γονιών του Γκούσταβ Μάλερ.
Σε απόσταση εντός 30 χιλιόμετρα από τη Γίχλαβα βρίσκονται τρία μνημεία παγκόσμιας κληρονομιάς, το ιστορικό κέντρο του Τελτς, η Εβραϊκή γειτονικά και η βασιλική του Αγίου Προκοπίου στο Τρέμπιτς και ο Προσκυνηματικός ναός του Αγίου Ιωάννη του Νέπομουκ.
Βραβεία Αμερικανικής Ακαδημίας Κινηματογράφου 1967

Η 40η Απονομή των Βραβείων της Ακαδημίας Κινηματογράφου για το έτος 1967, έλαβε χώρα στις 10 Απριλίου του 1968. Ο Μπομπ Χόουπ ήταν και πάλι ο οικοδεσπότης της τελετής.
Η απονομή των Όσκαρ ανέδειξε καλύτερη ταινία την Ιστορία ενός Εγκλήματος του Νόρμαν Τζούισον, ένα κοινωνικό δράμα που θίγει το πρόβλημα του ρατσισμού και προσέφερε το Όσκαρ ερμηνείας Α΄ ανδρικού ρόλου στον Ροντ Στάιγκερ. Το Όσκαρ Α΄ γυναικείου ρόλου απέσπασε η Κάθριν Χέπμπορν για το Μάντεψε ποιος θα 'ρθει το βράδυ του Στάνλεϊ Κρέιμερ. Το Όσκαρ Β΄ γυναικείου ρόλου απονεμήθηκε σε μία πολύ καλή ηθοποιό του Μπροντγουέι, την Εστέλ Πάρσονς, για την ερμηνεία της στο Μπόνι και Κλάιντ (στον ρόλο της νευρωτικής Μπλανς Μπάροου, γυναίκας του Τζιν Χάκμαν, ο οποίος υποδυόταν τον αδελφό του Κλάιντ-Γουόρεν Μπίτι).
Μάχλι (φυλή)

Οι Μάχλι είναι προγραμματισμένη φυλή στην Ινδία, στις πολιτείες Τζαρκάντ και Δυτική Βεγγάλη. Κατοικούν κυρίως στην επαρχία Ντούμκα και σε ορισμένες άλλες επαρχίας του Τζαρκάντ και τις παρακείμενες περιοχές της Δυτικής Βεγγάλης. Ο πληθυσμός τους μειώνεται και παραδοσιακά κερδίζουν τα προς το ζην πουλώντας αντικείμενα κατασκευασμένα από μπαμπού. Μερικά χαρακτηριστικά είδη που κατασκευάζουν είναι το Μάτσι (μικρός πάγκος), ομπρέλες, σόοπ (χρησιμοποιείται στην κουζίνα, για να αφαιρέσει τη σκόνη από τα δημητριακά), σοπ και τσατάι (για ξάπλωμα και ύπνο), και καπέλο βροχής (ειδικό καπέλο που καλύπτει το κεφάλι και την πλάτη για προστασία από βροχή κατά τη διάρκεια της εργασίας).
Οι Μαχλί έχουν συνήθως ένα τατουάζ με το όνομά τους στο χέρι τους.
Καπετάν Θανάσης

Ο Καπετάν Θανάσης υπήρξε θρυλικός κλέφτης επί Τουρκοκρατίας. Ήταν το πρωτοπαλίκαρο του Βουκοβάλλα. Πολέμησε και πέθανε στο Μέτσοβο όταν κατέστρεψε κάποιον Πασά, ο οποίος πήγαινε στην Ήπειρο.
Ελληνικός Σύνδεσμος Ανωνύμων Καλαθοσφαιρικών Εταιρειών

Ιστορία

Η Ένωση Σωματείων Αμειβομένων Καλαθοσφαιριστών (ΕΣΑΚ) συστάθηκε το 1992, από τις ομάδες που συμμετείχαν στο πρωτάθλημα της Α1 Εθνικής κατηγορίας καλαθοσφαίρισης ανδρών στην περίοδο 1992–93, κατόπιν πρότασης η οποία έγινε από την υφυπουργό αθλητισμού, εκείνο το διάστημα, Φάνη Πάλλη-Πετραλιά. Το 1997 μετονομάστηκε σε Ελληνικό Σύνδεσμο Ανωνύμων Καλαθοσφαιρικών Εταιρειών (ΕΣΑΚΕ). Το 2012, ο ΕΣΑΚΕ συμπλήρωσε είκοσι χρόνια από την ίδρυσή του.

Λογότυπο

Ένα νέο λογότυπο παρουσιάστηκε το 2010, αντικαθιστώντας το παλαιότερο λογότυπο του συνδέσμου.
Δύναμη επαναφοράς

Δύναμη επαναφοράς στη φυσική ονομάζεται κάθε δύναμη που δημιουργεί μια μηχανική ισορροπία σε ένα φυσικό σύστημα. Αν το σύστημα διαταραχθεί έτσι ώστε να απομακρυνθεί από την ισορροπία, τότε η δύναμη επαναφοράς τείνει να επαναφέρει το σύστημα προς την κατάσταση ισορροπίας. Η δύναμη επαναφοράς είναι συνάρτηση μόνο της θέσεως του σώματος στο οποίο ασκείται. Η διεύθυνση και η φορά της είναι πάντοτε προς τη θέση ισορροπίας του συστήματος. Η δύναμη επαναφοράς απαντάται συχνά σε μια απλή αρμονική κίνηση.
Συνηθισμένο παράδειγμα δυνάμεως επαναφοράς αποτελεί η δύναμη ενός ελατηρίου. Ένα ιδανικό (απολύτως ελαστικό) ελατήριο ασκεί μια δύναμη που είναι ανάλογη της παραμορφώσεώς του από το μήκος ισορροπίας του, και που ασκείται σε διεύθυνση αντίθετη της παραμορφώσεως. Είτε η επιμήκυνση του σε μεγαλύτερο μήκος, είτε η συμπίεσή του σε μικρότερο, το κάνει να ασκήσει μια δύναμη που το επαναφέρει προς το μήκος ισορροπίας του. Το μέτρο της δυνάμεως μπορεί να προσδιορισθεί πολλαπλασιάζοντας τη σταθερά του ελατηρίου με το μήκος της παραμορφώσεως.
Το εκκρεμές είναι ένα άλλο παράδειγμα δυνάμεως επαναφοράς: όταν δεν ταλαντώνεται. όλες οι δυνάμεις που ασκούνται πάνω του βρίσκονται σε ισορροπία. Η δύναμη του βάρους ισούται με την τάση του νήματος που συγκρατεί το βαρίδι. Αλλά όταν το εκκρεμές τίθεται σε κίνηση, η θέση της ισορροπίας βρίσκεται στο κατώτατο σημείο της ταλαντώσεως, που αντιστοιχεί στην κατάσταση ακινησίας. Όταν βρίσκεται σε οποιοδήποτε άλλο σημείο της ταλαντώσεώς του, τότε η δύναμη που το φέρνει πίσω στο χαμηλότερο σημείο είναι η βαρύτητα. Συνεπώς, η βαρύτητα μπορεί να θεωρηθεί ως η δύναμη επαναφοράς σε αυτή την περίπτωση.
2302 Φλόρια

Φυσικά χαρακτηριστικά

Τα κυρίως φυσικά χαρακτηριστικά του Φλόρια είναι άγνωστα. Ο Φλόρια περιστρέφεται γύρω από τον εαυτό του πιθανώς μία φορά κάθε 12 ώρες περίπου.
Σπυρίδων Πήλικας

Βιογραφικά στοιχεία

Γεννήθηκε στην Κωνσταντινούπολη το 1805. Τελείωσε τις σπουδές του στη νομική στην Ελβετία και ήλθε στην Ελλάδα το 1835, όπου δύο χρόνια αργότερα διορίστηκε Καθηγητής του ποινικού δικαίου στο Οθώνειο Πανεπιστήμιο. Διετέλεσε Βουλευτής του Πανεπιστημίου στην βουλευτική περίοδο του 1853. Αν και αρχικά ασχολήθηκε αποκλειστικά με τις σπουδές και την διδασκαλία και απήχε από την πολιτική χωρίς να αναμειγνύεται με τα τρία κόμματα που τότε δίχαζαν την πολιτική ζωή, υπέκυψε τελικά στην επίμονη θέληση του Όθωνα, και ανέλαβε την διεύθυνση του Υπουργείου Δικαιοσύνης από το Σεπτέμβριο του 1853 έως το Μάιο του 1854. Δεν μπόρεσε να συνεργαστεί με τους συναδέλφους του, λόγω διαφοράς θεωρίας και συστημάτων διοικήσεως και κυβερνήσεως, ανεφάρμοστα για την εποχή του. Ήταν δε ασθενούς χαρακτήρα και απέφευγε να αναλάβει την ευθύνη για τις αποφάσεις του, ενώ φοβόταν την πιθανή κατάκριση. Συχνά υπέφερε από αϋπνία.
Απεβίωσε στο Παρίσι το 1861. Τα απομνημονεύματά του αναφέρονται στο διάστημα από 28 Αυγούστου 1853 ως τις 16 Μαΐου 1854 και δημοσιεύτηκαν αποσπασματικά.
Ηρώ Κυριακάκη

Βιογραφία

Γεννήθηκε στον Πόρο και σπούδασε σκηνοθεσία και θέατρο στη σχολή του Καρόλου Κούν. Έπαιξε κοντά στον Κουν στο έργο Θείος Βάνιας του Αντόν Τσέχωφ και στο Τελευταίο φθινόπωρο του Αλέξη Δαμιανού. Στον κινηματογράφο είχε σημαντικές συμμετοχές, όπως στα Κόκκινα φανάρια μαζί με γνωστούς ηθοποιούς (όπως οι Τζένη Καρέζη, Γιώργος Φούντας, Δημήτρης Παπαμιχαήλ, Δέσπω Διαμαντίδου, Μάνος Κατράκης, Μαίρη Χρονοπούλου, Φαίδων Γεωργίτσης, Αλεξάνδρα Λαδικού, Ελένη Ανουσάκη, Νότης Περγιάλης, Κώστας Κούρτης, Κατερίνα Χέλμη), αλλά και στα Παιδιά της Χελιδόνας με τους Αλέκο Αλεξανδράκη, Μαίρη Χρονοπούλου, Βασίλη Διαμαντόπουλο, Ηλία Λογοθέτη, Πέρη Μιχαηλίδη, Στέφανο Ληναίο, Σοφία Αλιμπέρτη, Στέλιο Λιωνάκη, Θάνο Γραμμένο, Δημήτρη Πουλικάκο, Βλαδίμηρο Κυριακίδη και Φαίδρα Νούτσου.
Παντρεύτηκε τον ρηξικέλευθο κινηματογραφιστή Σταύρο Τορνέ, ο οποίος πέθανε το 1988.
Αντιλυσσικό εμβόλιο

Το αντιλυσσικό εμβόλιο είναι ένα εμβόλιο που προφυλάσσει από τη μόλυνση από τον ιό της λύσσας. Υπάρχουν διάφορα διαθέσιμα εμβόλια που είναι τόσο ασφαλή όσο και αποτελεσματικά. Χρησιμοποιούνται για την προστασία από τον ιό της λύσσας πριν αλλά και μετά από την έκθεση στον ιό, για παράδειγμα από δάγκωμα σκύλου ή νυχτερίδας. Η ανοσία που προκύπτει μετά από τρεις δόσεις του εμβολίου είναι μακροχρόνια. Χορηγούνται συνήθως μέσω υποδόριας ή ενδομυϊκής έγχυσης. Μετά την προσβολή από τον ιό, το εμβόλιο συνήθως χορηγείται μαζί με αντιλυσσική ανοσοσφαιρίνη. Σε όσους βρίσκονται σε υψηλό κίνδυνο έκθεσης στον ιό συστήνεται να εμβολιάζονται προληπτικά πριν από την ενδεχόμενη έκθεση. Τα εμβόλια είναι αποτελεσματικά τόσο για τους ανθρώπους όσο για τα ζώα. Ο εμβολιασμός των σκύλων είναι μια πολύ αποτελεσματική μέθοδος για την προφύλαξη των ανθρώπων από τη νόσο.

Ασφάλεια

Μπορεί να χρησιμοποιούνται με ασφάλεια σε όλες τις ηλιακές ομάδες. Περίπου το 35-45% των ανθρώπων ενδέχεται να παρουσιάσουν για σύντομο χρονικό διάστημα κοκκίνισμα και πόνο στο σημείο της έγχυσης. Περίπου το 5-15% των ανθρώπων ενδέχεται να αναπτύξει πυρετό, πονοκεφάλους ή ναυτία. Μετά την έκθεση στον ιό της λύσσας δεν έχουν αναφερθεί αντενδείξεις που να συνδέονται με τη χρήση του εμβολίου. Τα περισσότερα εμβόλια δεν περιέχουν θειομερσάλη. Εμβόλια που παρασκευάζονται από νευρικούς ιστούς χρησιμοποιούνται σε ορισμένες χώρες, κυρίως στην Ασία και τη Λατινική Αμερική, αλλά είναι λιγότερο αποτελεσματικά και έχουν περισσότερες παρενέργειες. Γι’ αυτόν τον λόγο, δεν συνιστάται η χρήση τους από τον Παγκόσμιο Οργανισμό Υγείας.

Κοινωνία και πολιτισμός

Εκατομμύρια άνθρωποι παγκοσμίως έχουν εμβολιαστεί και εκτιμάται ότι με τον εμβολιασμό σώζονται ετησίως πάνω από 250.000 άτομα. Περιλαμβάνεται στον Πρότυπο Κατάλογο Βασικών Φαρμάκων του Παγκόσμιου Οργανισμού Υγείας, έναν κατάλογο των σημαντικότερων φαρμακευτικών ουσιών που χρειάζονται σε ένα βασικό σύστημα υγείας. Από το 2014, το κόστος χονδρικής για μια θεραπευτική αγωγή κυμαίνεται από 44 έως 78 δολάρια. Στις Ηνωμένες Πολιτείες, μια σειρά του εμβολίου της λύσσας κοστίζει πάνω από 750 δολάρια.
Ραδιενεργός ισορροπία

Για μια ορισμένη ποσότητα ραδιενεργών ισοτόπων, με τον όρο ραδιενεργός ισορροπία περιγράφεται η κατάσταση κατά την οποία ο λόγος των ραδιενεργειών δύο διαδοχικών ισοτόπων στην αλυσίδα ραδιενεργού διάσπασης παραμένει σταθερός στην πάροδο του χρόνου.
Για παράδειγμα τέτοια κατάσταση παρατηρείται μεταξύ ενός ραδιενεργού νουκλιδίου και του θυγατρικού του ραδιενεργού νουκλιδίου όταν ο χρόνος ημιζωής του γονικού είναι κατά πολύ μεγαλύτερος σε σχέση με το χρόνο ημιζωής του θυγατρικού. Τότε, στη κλίμακα χρόνου ημιζωής του δεύτερου, ο ρυθμός διασπάσεων του πρώτου είναι πρακτικά σταθερός. Μετά από κάποιο δεδομένο χρόνο (κάποιο πολλαπλάσιο του χρόνου ημιζωής του θυγατρικού) η ποσότητα των θυγατρικών νουκλιδίων θα φτάσει και αυτή μια τιμή ισορροπίας, δηλαδή ο ρυθμός διασπάσεων και του θυγατρικού θα είναι σταθερός.